उत्तर प्रदेश में कोरोना वायरस से 14 और मरीजों मौत, 1613 नये मामले सामने आये
उत्तर प्रदेश में पिछले 24 घंटे में कोरोना वायरस से 14 और मरीजों की मौत होने के बाद अब तक मरने वालों की संख्‍या बढ़कर 8,025 हो गई जबकि 1613 नये मामले सामने आने के बाद संक्रमितों की संख्‍या 5,62,722 पहुंच गई है।
लखनऊ। उत्तर प्रदेश में पिछले 24 घंटे में कोरोना वायरस से 14 और मरीजों की मौत होने के बाद अब तक मरने वालों की संख्‍या बढ़कर 8,025 हो गई जबकि 1613 नये मामले सामने आने के बाद संक्रमितों की संख्‍या 5,62,722 पहुंच गई है। अपर मुख्‍य सचिव (स्‍वास्‍थ्‍य) अमित मोहन प्रसाद ने शुक्रवार को पत्रकारों को बताया कि राज्‍य में इस समय 20,473 मरीजों का इलाज चल रहा है जिनमें से 9,473 लोग घरों में पृथक-वास (होम आइसोलेशन) में हैं। उन्होंने बताया कि अब तक 5,34,224 लोगों को इलाज के बाद छुट्टी दे दी गई है। उन्‍होंने बताया कि पिछले 24 घंटे में 1875 लोगों को उपचार के बाद घर भेजा गया है। प्रसाद ने बताया कि राज्‍य में स्वस्थ होने की दर बढ़कर 94.94 प्रतिशत पर है। उन्‍होंने बताया कि बृहस्पतिवार को कोविड-19 के लिए 1.68 लाख से अधिक नमूनों का परीक्षण किया गया जबकि राज्य में अब तक किए गए परीक्षणों की कुल संख्या 2.11 करोड़ से अधिक हो गई है। प्रसाद ने कहा कि 60 साल से अधिक उम्र के लोगों में संक्रमण बढ़ रहा है। उन्होंने अनुरोध किया कि बुजुर्ग, बीमार, छोटे बच्‍चे, गर्भवती महिलाओं को अनावश्‍यक घर से बाहर नहीं जाना चाहिए। अपर मुख्‍य सचिव (सूचना) नवनीत सहगल ने बताया कि राज्‍य सरकार कोविड-19 के टीकों के भंडारण की व्‍यवस्‍था कर रही है।